
Informatīvais ziņojums
“Par Kultūrpolitikas pamatnostādņu 2022.–2027. gadam “Kultūrvalsts” īstenošanas starpposma novērtējumu” 

Informatīvais ziņojums “Par Kultūrpolitikas pamatnostādņu 2022.–2027. gadam “Kultūrvalsts” īstenošanas starpposma novērtējumu” sagatavots, pamatojoties uz Ministru kabineta 2022. gada 1. marta rīkojuma Nr. 143 “Par Kultūrpolitikas pamatnostādnēm 2022.–2027. gadam “Kultūrvalsts”” (turpmāk – Ministru kabineta rīkojums Nr. 143) 5.2. apakšpunktā doto uzdevumu Kultūras ministrijai sagatavot un kultūras ministram iesniegt noteiktā kārtībā Ministru kabinetā Kultūrpolitikas pamatnostādņu 2022.–2027. gadam “Kultūrvalsts” (turpmāk – Pamatnostādnes)[footnoteRef:1] īstenošanas starpposma novērtējumu. [1:  Apstiprinātas ar Ministru kabineta 2022. gada 1. marta rīkojumu Nr. 143. Pieejamas: https://likumi.lv/ta/id/330444-kulturpolitikas-pamatnostadnes-2021-2027-gadam-kulturvalsts ] 


Pamatnostādņu nozīme politikas veidošanā
un to īstenošanas starpposma rezultāti

Ar Ministru kabineta rīkojumu Nr. 143 apstiprinātās Pamatnostādnes stājās spēkā 2022. gada 1. martā. Pamatnostādnes ir vidēja termiņa politikas plānošanas dokuments, kas nosaka valsts stratēģiskos mērķus, prioritātes, rīcības virzienus un uzdevumus kultūrpolitikas jomā laikposmam no 2022. gada līdz 2027. gadam. Pamatnostādnes nodrošina nozares politikas pēctecību, balstoties uz Kultūrpolitikas pamatnostādņu 2014.–2020. gadam “Radošā Latvija”[footnoteRef:2] īstenošanas gaitā sasniegto progresu, un detalizētāk izvērš Latvijas Nacionālajā attīstības plānā 2021.–2027. gadam (turpmāk – NAP2027)[footnoteRef:3] noteiktos rīcības virzienus un uzdevumus kultūrpolitikas jomā. [2:  Apstiprinātas ar Ministru kabineta 2014. gada 29. jūlija rīkojumu Nr. 401. Pieejamas: https://likumi.lv/ta/id/267970-par-kulturpolitikas-pamatnostadnem-20142020gadam-radosa-latvija un https://www.km.gov.lv/uploads/ckeditor/files/KM_dokumenti/Radosa_Latvija.pdf ]  [3:  Pieņemts ar Saeimas 2020. gada 2. jūlija paziņojumu. Pieejams: https://likumi.lv/ta/id/315879-par-latvijas-nacionalo-attistibas-planu-20212027-gadam-nap2027 ] 

Kultūrpolitika ir viena no būtiskākajām rīcībpolitikām Latvijas valsts ilgtermiņa mērķu sasniegšanai, kuras sekmīga īstenošana ir kritiski svarīga gan Latvijas kā nacionālas valsts identitātei, attīstībai un ilgtspējai, gan valsts valodas stiprināšanai un saglabāšanai, gan kultūras vērtību saglabāšanai un tautas tradīciju pārmantojamībai, gan jaunu nākotnes kultūras vērtību radīšanai visās kultūras nozarēs. No atziņas, ka tieši kultūra līdztekus valodai, ir gan iemesls Latvijas valsts pastāvēšanai, gan viens no pamata resursiem sabiedrības turpmākai izaugsmei, izriet secinājums, ka Latvijas kultūras piedāvājumam ir jābūt pieejamam ikvienam sabiedrības loceklim, kas sasaucas gan ar Satversmes[footnoteRef:4] 91. pantā noteikto, ka ikvienam cilvēkam Latvijā ir vienlīdzīgas tiesības, gan ar NAP2027 noteikto stratēģisko mērķi – vienlīdzīgas iespējas visiem. Līdz ar to par Pamatnostādņu mērķi ir izvirzīta ilgtspējīga un sabiedrībai pieejama kultūra cilvēka izaugsmei un nacionālas valsts attīstībai. Izvirzītā mērķa sasniegšanā galvenā loma ir kultūras piedāvājuma pieejamības nodrošināšanai, garantējot ikvienam Latvijas pilsonim un iedzīvotājam vienlīdzīgas iespējas izmantot daudzveidīgu kultūras piedāvājumu un aktīvi iesaistīties kultūras procesos, neatkarīgi no cilvēka dzīvesvietas, vecuma, dzimuma, tautības, izglītības vai ienākumu līmeņa. [4:  Latvijas Republikas Satversme. Pieejama: https://likumi.lv/ta/id/57980-latvijas-republikas-satversme ] 

Pamatnostādņu mērķim ir pieci apakšmērķi:
1) Sabiedrībai pieejams kultūras piedāvājums – ikvienam Latvijas pilsonim un iedzīvotājam ir pieejami viņa kultūras vajadzībām atbilstoši kultūras pakalpojumi, neatkarīgi no indivīda dzīves vietas, rocības un citām sociāli ekonomiskajām pazīmēm;
2) Aktīva sabiedrības līdzdalība kultūras procesos – ikvienam Latvijas pilsonim un iedzīvotājam ir iespēja iesaistīties kultūras procesos atbilstoši indivīda kultūras vajadzībām;
3) Kultūras mantojuma saglabāšana un radoša izmantošana – tiek nodrošināta no iepriekšējām paaudzēm saņemto unikālo kultūras vērtību, kas vienlaikus ir tautas identitātes kodols un nākotnes kultūras piedāvājuma resurss, saglabāšana nākamajām paaudzēm un izmantošana jauna kultūras piedāvājuma radīšanai;
4) Kultūras un radošo nozaru ilgtspējīga attīstība – visām kultūras apakšnozarēm ir radīti nepieciešamie priekšnosacījumi to ilgtspējai, attīstībai un izcilībai;
5) Talantu ataudze un kultūras darbinieku profesionālā izaugsme – darbojas spēcīga kultūrizglītības sistēma, kas garantē kultūras un radošo nozaru ilgtspējīgu attīstību.
Par Pamatnostādņu īstenošanu kā atbildīgā institūcija ir noteikta Kultūras ministrija, savukārt kā līdzatbildīgās institūcijas – Ārlietu ministrija, Ekonomikas ministrija, Finanšu ministrija, Izglītības un zinātnes ministrija, Labklājības ministrija, Veselības ministrija un Viedās administrācijas un reģionālās attīstības ministrija.
Ministru kabineta rīkojuma Nr. 143 5.2. apakšpunkts paredz uzdevumu veikt Pamatnostādņu īstenošanas starpposma ietekmes novērtējumu. Lai noskaidrotu neatkarīgu viedokli Pamatnostādņu īstenošanas procesā, Kultūras ministrija piesaistīja Latvijas Kultūras akadēmiju, kas Kultūras ministrijas uzdevumā no 2025. gada 24. februāra līdz 2025. gada 30. jūnijam veica starpposma ietekmes izvērtējumu “Kultūrpolitikas pamatnostādņu 2022.–2027. gadam “Kultūrvalsts” īstenošanas starpposma novērtējums” (turpmāk – Izvērtējums) par laikposmu no 2022. līdz 2024. gadam. Izvērtējuma veikšana tika pārcelta uz 2025. gada pirmo pusi, lai analīzē varētu iekļaut plānošanas dokumenta ieviešanas pirmo trīs gadu rezultātus, proti, datus par 2022., 2023. un 2024. gada rezultātu izpildi. Pamatnostādnēs rezultatīvo rādītāju starpposma mērķa vērtības noteiktas par 2024. gadu, kas arī pamato Izvērtējuma veikšanas pārcelšanu uz 2025. gadu. Izvērtējums tika publiskots 2025. gada 25. novembrī.[footnoteRef:5] [5:  Pieejams Pētījumu un publikāciju datu bāzē: https://ppdb.mk.gov.lv/database/kulturpolitikas-pamatnostadnu-2022-2027-gadam-kulturvalsts-istenosanas-starpposma-novertejums/ ] 

Izvērtējums veikts, piemērojot dokumentu (tiesību normatīvie akti, plānošanas dokumenti, publiskie pārskati, ziņojumi) un datu (primārie un sekundārie dati) analīzi, kas iegūti no aptaujas, veicot padziļinātas intervijas un fokusgrupu diskusijas. Tas sniedz padziļinātu analīzi par Pamatnostādņu mērķiem un rezultātiem. Izvērtējumā ietverts vispārējs pamatnostādņu raksturojums un saskaņotības novērtējums, ārējās vides ietekmes un tās izmaiņu novērtējumi, politikas mērķu un rezultātu sasniegšanas novērtējums, izvērsts izpildes novērtējums par katru no rīcības virzieniem un uzdevumiem, kā arī secinājumi un rekomendācijas turpmākai politikas pilnveidei.
Izvērtējumā konstatēts, ka Pamatnostādņu mērķu un uzdevumu izpildes novērtēšanai kopumā definēti 17 rezultatīvie rādītāji. No tiem 2024. gadā plānotās vērtības sasniegtas vai pārsniegtas astoņiem rādītājiem (divi rādītāji izpildīti plānotajā apmērā un seši – virs plānotā), piecu rādītāju vērtības ir zem plānotā, savukārt piecu rādītāju vērtības nav nosakāmas, jo konkrētie rādītāji netiek uzkrāti, ir mainījusies to aprēķina metodoloģija vai dati ir pieejami ar laika nobīdi. Izvērtējumā secināts, ka politikas rezultāti tikai daļēji atbilst 2024. gadā plānotajām rezultātu vērtībām, bet atkāpes no plānotā būtiski ietekmējuši ārējās vides faktori, tostarp Covid-19 pandēmijas sekas, Krievijas karš pret Ukrainu, inflācija un ar ierobežotajiem resursiem saistītais cilvēkresursu trūkums.
Izvērtējumā analizēts arī Pamatnostādņu īstenošanā iesaistīto institūciju paveiktais un ieguldīto resursu izmantošana, secinot, ka Pamatnostādņu īstenošanā līdztekus Kultūras ministrijai un tās padotības iestādēm nozīmīga loma ir citām līdzatbildīgajām ministrijām, pašvaldībām, Valsts kultūrkapitāla fondam un nevalstiskajām organizācijām. Vienlaikus vairākos rīcības virzienos kā būtiski ierobežojoši faktori konstatēti nepietiekams finansējums, inflācijas ietekme un cilvēkresursu trūkums, bet pozitīvi vērtētas Valsts kultūrkapitāla fonda finansēšanas modeļa izmaiņas, kas palielinājušas finansējuma apjomu un iespējas īstenot mērķprogrammas.
Mērķa grupu aptaujas rezultāti kopumā liecina par atšķirīgu Pamatnostādņu uzdevumu izpildes vērtējumu dažādos rīcības virzienos. Kultūras piedāvājuma pieejamības jomā vispozitīvāk vērtēta kultūras piedāvājuma popularizācija (78 %), pieejamība bērniem un jauniešiem (75 %), reģionos (70 %) un digitālajā vidē (69 %). Sabiedrības līdzdalības jomā aptuveni 70 % respondentu pozitīvi vērtējuši uzdevumu izpildi amatiermākslas, radošās pašizpausmes un kultūras mantojuma saglabāšanas jomā. Kultūras mantojuma jomā 71 % respondentu pozitīvi vērtējuši Dziesmu un deju svētku tradīcijas stiprināšanu un 65 % – nemateriālā kultūras mantojuma vērtību saglabāšanu un popularizāciju. Kritiskāki vērtējumi sniegti par ieguldījumiem kultūras un radošo nozaru infrastruktūrā un materiāltehniskajā nodrošinājumā, kā arī nozarē nodarbināto atalgojuma un ieņēmumu pieaugumu.
Izvērtējumā secināts, ka no visiem Pamatnostādnēs nosauktajiem ārējās vides faktoriem pirmajos Pamatnostādņu īstenošanas gados būtiska ietekme bijusi demogrāfiskajai situācijai, administratīvi teritoriālajai reformai un digitālajai transformācijai, kā arī Krievijas karam pret Ukrainu un tā izraisītajai militārajai un kiberdrošības krīzei, kas ir noteicis to, ka kopumā mainījušās prioritātes valsts līmenī – priekšgalā izvirzoties aizsardzībai un drošībai, finansējums kultūrpolitikas ieviešanai tiek samazināts. Vienlaikus Viedās administrācijas un reģionālās attīstības ministrija izstrādā administratīvi teritoriālās reformas novērtējuma ziņojumu, kura ietvaros, pamatojoties arī uz jaunākiem datiem, tiks sniegts plašāks reformas ietekmes izvērtējums.
Attiecībā uz politikas mērķiem un to sasniegšanu, secināts, ka kopumā politikas mērķa aktualitāte ir saglabājusies un ir nostiprinājusies kultūras loma sabiedrības ilgtspējīgā attīstībā. Pamatnostādņu uzdevumi strukturēti piecos rīcības virzienos, kas atsevišķi apskatīti arī Izvērtējumā:
1) rīcības virzienā “Kultūras piedāvājuma pieejamība sabiedrībai” starp Pamatnostādņu mērķi, identificēto problemātiku uzdevuma ietvaros un īstenotajiem pasākumiem pastāv sasaiste, bet Latvijas Kultūras akadēmija arī norāda, ka definētais politikas rezultāts – “nodrošināta plaša augstvērtīga kultūras piedāvājuma pieejamība sabiedrībai” ir grūti un sarežģīti izmērāms. Izvērtējumā secināts, ka kultūras piedāvājuma pieejamība sabiedrībai ir plaša, taču turpina būt nevienmērīga starp kultūras nozarēm, kā arī pastāv būtiskas pieejamības atšķirības gan starp novadiem, gan arī starp mērķauditorijām;
2) rīcības virziena “Sabiedrības līdzdalība kultūras procesos” starp Pamatnostādņu mērķi, identificēto problemātiku uzdevuma ietvaros un īstenotajiem pasākumiem pastāv sasaiste. Izvērtējumā secināts, ka būtisks sasniegums ir 2024. gadā valdības apstiprinātais konceptuālais ziņojums “Par māksliniecisko kolektīvu vadītāju darba samaksas finansēšanas kārtības maiņu”[footnoteRef:6], ar kuru atbalstīts māksliniecisko kolektīvu vadītāju darba samaksas un sociālās apdrošināšanas iemaksu palielinājums, kā arī finansiālā atbalsta sniegšanas programmas, kuru ietvaros iespējams stimulēt sabiedrības iesaisti kultūras mantojuma saglabāšanā. Reizē norādīts, ka uzdevums “Veicināt sabiedrības radošo izpausmi” ir abstrakti un vispārīgi formulēts un tādējādi ir grūti izpildāms. Tāpat norādīts, ka, lai veicinātu sabiedrības līdzdalību kultūras procesos, ir būtiski stiprināt Kultūras ministrijas dialogu ar pašvaldībām; [6:  Apstiprināts ar Ministru kabineta 2024. gada 26. septembra rīkojumu Nr. 777. Pieejams: https://likumi.lv/ta/id/355220-par-konceptualo-zinojumu-par-maksliniecisko-kolektivu-vaditaju-darba-samaksas-finansesanas-kartibas-mainu ] 

3) rīcības virzienā “Kultūras mantojuma ilgtspēja” starp Pamatnostādņu mērķi, identificēto problemātiku uzdevuma ietvaros un īstenotajiem pasākumiem pastāv sasaiste, bet Izvērtējumā ir uzsvērta ārējo apstākļu ietekme, t. i., 2022.–2024. gada periodā pēc Krievijas pilna mēroga iebrukuma Ukrainā, kultūras mantojuma nozarē aktuāli ir kļuvuši jautājumi par kultūras mantojuma glābšanu un saglabāšanu krīzes situācijās; attiecīgi arī fokuss kultūras mantojuma digitalizācijā ir mainījies no tā pieejamības veicināšanas uz tā saglabāšanu. Saasinātā ģeopolitiskā situācija un Krievijas mērķtiecīga Ukrainas kultūras mantojuma iznīcināšana ir izcēlusi kultūras mantojuma institūciju nozīmi nacionālās identitātes un kultūras saglabāšanā. Izvērtējumā secināts, ka cilvēkresursu trūkums nozarē, ko rada arī nepietiekams finansējums, visvairāk apdraud kultūras mantojuma institūciju darbību un ilgtspēju;
4) rīcības virzienā “Kultūras un radošo nozaru attīstība” starp Pamatnostādņu mērķi, identificēto problemātiku uzdevuma ietvaros un īstenotajiem pasākumiem pastāv sasaiste, bet Izvērtējumā norādīts, ka sasniedzamais politikas rezultāts ir pietiekami plašs un sazarots, kā arī atkarīgs no kultūras ekosistēmas plašā tvēruma un dažādajām apakšnozarēm, tāpēc nav iespējams novērtēt tā īstenošanas pakāpi. Reizē norādīts, ka rīcības virziena centrā ir jautājumi par dažādiem priekšnosacījumiem, kas palīdz īstenot pārējos rīcības virzienos izvirzītos uzdevumus. Izvērtējumā ir aprakstīti ieguldījumi kultūras infrastruktūrā izvērtēšanas periodā, kā arī norādīts uz nepieciešamību turpināt ieguldīt kultūras un radošo nozaru infrastruktūrā. Atalgojums un ieņēmumi kultūras un radošajās nozarēs nodarbinātajiem turpina būt aktuāla problēma, tāpēc ir nepieciešams turpināt pārstāvēt nozarē nodarbināto intereses. Kino jomas starptautiskajiem panākumiem tiek piedēvēta plašāka ietekme uz Latvijas kultūras attīstību un starptautisko atpazīstamību, bet nepieciešama stratēģiska rīcība, kā animācijas filmas “Straume” veiksmes stāstu izmantot Latvijas starptautiskās konkurētspējas veicināšanā plašāk;
5) rīcības virzienā “Kultūra un izglītība” starp Pamatnostādņu mērķi, identificēto problemātiku uzdevuma ietvaros un īstenotajiem pasākumiem pastāv sasaiste, norādot, ka kultūrizglītības jomu būtiski ietekmē pārmaiņas vispārizglītojošo skolu tīklā un demogrāfijas tendences. Izvērtējums norāda uz to, ka 2022.–2024. gada periodā notikušas būtiskas pārmaiņas kultūrizglītībā visos līmeņos (gan vidēji profesionālās, gan augstākās izglītības līmenī), par ko liecina būtiskas izmaiņas vairākos normatīvajos aktos. Reizē ir sakārtoti nozares pārvaldības jautājumi un ir turpināts pilnveidot Kultūras ministrijas pakļautības izglītības iestāžu tīklu. Izvērtējumā norādīts, ka aktuāls ir pedagogu darba samaksas jautājums – kultūrizglītības skolu un augstskolu darbinieku atalgojuma problēmas tika aktualizētas līdzās pārējo pedagogu darba samaksas un slodžu plānošanai.
Izvērtējot politikas ārējo ietekmi, izcelti trīs ietekmes lauki, kuros iesaistītas un līdzatbildīgas par ieguldījumiem ir arī citas ministrijas (Ārlietu ministrija, Ekonomikas ministrija, Finanšu ministrija, Izglītības un zinātnes ministrija, Labklājības ministrija, Veselības ministrija, Viedās administrācijas un reģionālās attīstības ministrija), un konkrēti, 1) kultūras pieejamības nodrošināšanā reģionos, dažādām mērķa grupām Latvijā un diasporā; 2) profesionālās ievirzes izglītības, interešu izglītības, profesionālās vidējās izglītības, augstākās izglītības un profesionālās pilnveides, kvalifikācijas iegūšanas un tālākizglītības iespēju nodrošināšanā kultūras un radošajā nozarēs nodarbinātajiem; 3) radošo industriju attīstībā ar ieguldījumiem kultūras un radošo nozaru materiāltehniskajā nodrošinājumā, kā arī kultūras un radošo nozaru eksportspējā un starptautiskajā atpazīstamībā.

Pamatnostādņu īstenošanas starpposma secinājumi

Izvērtējuma kopsavilkumā secinājumi un rekomendācijas sniegti attiecībā uz Pamatnostādņu kā attīstības plānošanas dokumenta struktūru, Pamatnostādņu ārējo saskaņotību, Pamatnostādņu ārējās vides faktoru izmaiņām, politikas mērķiem un rezultātiem, rīcības virzieniem un uzdevumiem, ārējo ietekmi.
Par Pamatnostādņu kā attīstības plānošanas dokumentu Izvērtējumā secināts, ka Pamatnostādnes atbilst visām normatīvajām prasībām[footnoteRef:7], kas paredz noteiktu saturu, kam jābūt Pamatnostādnēs kā vidējā termiņa plānošanas dokumentam, un pastāv atbilstība starp identificētajām problēmām un izaicinājumiem, izvirzīto mērķi un apakšmērķiem, kuriem atbilst arī definētie rīcības virzieni. Rīcības virzieni aptver nelielu uzdevumu skaitu, kas saskan ar NAP2027 iekļautajiem pasākumiem kultūrpolitikas jomā. Reizē konstatēta iekšēja neatbilstība starp diviem dokumenta strukturālajiem elementiem: vairākiem definētajiem uzdevumiem un to izpildes novērtēšanai paredzētajiem rezultatīvajiem rādītājiem, kuri neatspoguļo pilnu izvirzīto uzdevumu izpildes novērtējumu. [7:  Ministru kabineta 2014. gada 2. decembra noteikumi Nr. 737 “Attīstības plānošanas dokumentu izstrādes un ietekmes izvērtēšanas noteikumi”. Pieejami: https://likumi.lv/ta/id/270934-attistibas-planosanas-dokumentu-izstrades-un-ietekmes-izvertesanas-noteikumi ] 

Par Pamatnostādņu ārējo saskaņotību Izvērtējumā secināts, ka pastāv saikne starp Pamatnostādnēm un tajās minētajiem starptautiskajiem un nacionāla mēroga dokumentiem. Īpaši izcelta saikne ar NAP2027, kur ir sasaiste gan prioritāšu un rīcības virzienu līmenī, gan sasniedzamo rezultātu definējumā. Secināts, ka kultūrpolitikas apakšnozaru stratēģiju izstrādes plāns ir īstenots daļēji – no plānotajiem 19 plānošanas dokumentiem, uz Izvērtējuma periodu, kas ir jāaizstrādā un jāapstiprina, bija izstrādāti 9, bet četrās nozarēs plāni vai stratēģijas bija izstrādātas, bet atradās saskaņošanas procesā. Kā galvenā saskaņošanas barjera tika konstatēta diskusija par finansējuma pieejamību konkrēto uzdevumu izpildei. Sešos gadījumos, kur stratēģiskās plānošanas dokumenti nav izstrādāti, iemesli ir dažādi – cilvēkresursu trūkums, nelietderība, nelabvēlīgs budžeta plānošanas konteksts. Secināts, ka kopējo situāciju būtiski ietekmē pretruna starp nozares izvirzītajiem mērķiem un uzdevumiem no vienas puses un finanšu pieejamību no otras puses.
Par Pamatnostādņu ārējās vides faktoru izmaiņu novērtējumu Izvērtējumā secināts, ka visi raksturotie kultūrpolitikas plānošanas un ieviešanas procesu ietekmējošie ārējās vides faktori ir saglabājuši nozīmi Izvērtējuma periodā. No Pamatnostādnēs minētajiem ārējās vides faktoriem būtiska ietekme bijusi demogrāfiskajai situācijai, administratīvi teritoriālajai reformai un digitālajai transformācijai (īpaši mākslīgā intelekta rīku attīstībai). Reizē kā negatīvs ārējās vides faktors ir Krievijas karš pret Ukrainu un tā izraisītā militārās un kiberdrošības krīze.
Par politikas mērķu un rezultātu sasniegšanas novērtējumu Izvērtējumā konstatēts, ka definētā politikas mērķa aktualitāte ir saglabājusies un ir nostiprinājusies tā nozīme kultūras ilgtspējas dimensijā. Īpaši nozīmīgas pārmaiņas pārskata periodā bijušas saistībā ar kultūras organizāciju izpratni par kultūras pieejamības, piekļūstamības un līdzdalības jautājumiem. Kultūrpolitikas mērķu un nozares attīstību traucē vairāki faktori – finansējuma un cilvēkresursu trūkums, birokrātijas slogs, demogrāfisko rādītāju lejupslīde un iedzīvotāju intereses trūkums, politikas veidotāju no citām nozarēm izpratnes trūkums par kultūras nozīmi, infrastruktūras un tehniskā nodrošinājuma problēmas. Pamatnostādnēs definētie politikas rezultāti tikai daļēji atbilst plānotajām 2024. gada rezultātu vērtībām. Izvērtējuma rezultatīvo rādītāju analīze rāda, ka 2024. gadā daļa noteikto mērķvērtību ir sasniegtas vai pārsniegtas, bet daļa nav sasniegta vai nav novērtējama datu nepieejamības dēļ; līdz ar to Pamatnostādnēs definētie politikas rezultāti kopumā tikai daļēji atbilst plānotajām 2024. gada rezultātu vērtībām.
Par rīcības virzieniem un uzdevumiem Izvērtējumā secināts, ka:
1) pirmajā rīcības virzienā “Kultūras piedāvājuma pieejamība sabiedrībai” galvenie jautājumi saglabājuši savu aktualitāti, bet atsevišķos virzienos (kā piekļūstamība) ir veikti būtiski ieguldījumi izaicinājumu risināšanā. Secināts, ka piedāvājums ir plašs, bet nevienmērīgs un pieejamība ir atkarīga gan no nozares, gan arī pašvaldību prioritātēm. Konstatētas arī atšķirības dažādu mērķauditorijas segmentu sasniegšanā;
2) otrajā rīcības virzienā “Sabiedrības līdzdalība kultūras procesos” galvenie risināmie jautājumi Izvērtējuma periodā nav mainījušies – jautājumi par māksliniecisko kolektīvu vadītāju atalgojuma līmeni, sabiedrības līdzdalības iespējām radošās pašizpausmes formās, aktīvu sabiedrības iesaisti kultūras mantojuma saglabāšanā turpina būt aktuāli;
3) trešajā rīcības virzienā “Kultūras mantojuma ilgtspēja” secināts, ka kultūras mantojuma nozarē ir parādījušies jauni aktuālie risināmie jautājumi, kas saistāmi ar Krievijas pilna mēroga iebrukumu Ukrainā un pieaugošajiem drošības draudiem Latvijai. Ilgtspējas jautājumos svarīgi ir pievērst uzmanību finansējuma un cilvēkresursu jautājumiem;
4) ceturtajā rīcības virzienā “Kultūras un radošo nozaru attīstība” secināts, ka politikas rezultāts ir plašs un sazarots, kā arī atkarīgs no dažādām apakšnozarēm, tāpēc nav iespējams pilnvērtīgi novērtēt tā īstenošanas pakāpi. Secināts, ka nozīmīgi ir ieguldījumi kultūras un radošo nozaru infrastruktūrā, kā arī atalgojums kultūras un radošajās nozarēs nodarbinātajām personām;
5) piektajā rīcības virzienā “Kultūra un izglītība” secināts, ka 2022.–2024. gadu periodā notikušas būtiskas pārmaiņas kultūrizglītībā visos līmeņos, par ko liecina būtiskas izmaiņas vairākos normatīvajos aktos. Reizē sakārtoti arī nozares pārvaldības jautājumi un stiprināta Kultūras ministrijas loma politikas veidošanā.
Par ārējās ietekmes novērtējumu secināts, ka politikai ir ietekme uz visiem kultūrpolitikas plānošanā raksturotajiem ārējās vides faktoriem. Kā īpaši nozīmīgu var izcelt politikas ietekmi uz makroekonomisko vidi, uzņēmējdarbības vidi, administratīvo slogu un ar to saistīto izmaksu apjomu – kultūra un radošās industrijas veicina uzņēmējdarbības attīstību, muzejiem un kultūras mantojumam ir nozīmīga loma tūrisma veicināšanā, mākslai un kultūras iniciatīvām ir nozīme Latvijas starptautiskā tēla veidošanā u. c. Attiecībā uz teritoriju attīstību uzsvērta kultūras pieejamības nozīmība reģionos. Kultūras centriem ir potenciāls attīstīties kā vietējo kopienu centriem, pārsniedzot kultūras nozares funkciju robežas, kā arī ieguldījums kultūras infrastruktūras attīstībā un kultūras satura veidošanā reģionos uzlabo iedzīvotāju dzīves kvalitāti, nodarbinātības iespējas un piederības sajūtu. Savukārt attiecībā uz tiesību normu sistēmu un Latvijas starptautiskajām saistībām ietekme visspilgtāk izpaužas kultūras mantojuma politikā, bet ietekme uz cilvēktiesībām ir aktualizēta kultūras pieejamības un piekļūstamības kontekstā.
Kopumā secināts, ka Pamatnostādņu starpposma novērtējumā uzrādītās atkāpes no rezultatīvajiem rādītājiem veidojušās ārējās vides ietekmē, uzsverot ierobežoto resursu un ar tiem saistīto cilvēkresursu trūkumu. Izvērtējumā resursu izlietojums analizēts katrā rīcības virzienā, secinot, ka finansējuma pieejamība, inflācijas ietekme un cilvēkresursu kapacitāte ir būtiski faktori Pamatnostādņu uzdevumu izpildē un sasniedzamo rezultātu nodrošināšanā.

